Το ***Μαλλιά Κουβάρια: Πριν το ζήσαν κι αυτοί καλά*** (πρωτότυπος τίτλος: ***Tangled: Before Ever After***) είναι Αμερικανική τηλεοπτική ταινία φαντασίας κινουμένων σχεδίων σε παραγωγή της Disney Television Animation, η οποία έκανε πρεμιέρα στο Disney Channel στις 10 Μαρτίου 2017. Σκηνοθετήθηκε από τους Τομ Κόλφιλντ και Στίβεν Σάντοβαλ και αποτελεί την τέταρτη πρωτότυπη ταινία κινουμένων σχεδίων του Disney Channel μετά τις *Kim Possible Movie: So the Drama*, *The Proud Family Movie* και *Phineas and Ferb the Movie: Across the 2nd Dimension*.

Τα γεγονότα της λαμβάνουν χώρα ανάμεσα στην πρώτη ταινία κινουμένων σχεδίων των Walt Disney Animation Studios με τίτλο *Μαλλιά Κουβάρια* και την ταινία μικρού μήκους *Μαλλιά Κουβάρια: Κι εμείς καλύτερα*, ενώ εξυπηρετεί ως το πιλοτικό επεισόδιο της τηλεοπτικής σειράς *Μαλλιά Κουβάρια: Η Σειρά*. Η ιστορία επικεντρώνεται γύρω από την προσπάθεια της Ραπουνζέλ να προσαρμοστεί στη νέα της ζωή ως πριγκίπισσα και τη μυστηριώδη επιστροφή των μακριών μαγικών χρυσών μαλλιών της.

Η ταινία περιέχει δύο καινούρια τραγούδια σε σύνθεση του Άλαν Μένκεν, ο οποίος συνέθεσε τη μουσική και τα τραγούδια της πρώτης ταινίας, και στίχους του Γκλεν Σλάιτερ: τα «Life After Happily Ever After» και «Wind in My Hair». Το «Wind in My Hair» θα γινόταν αργότερα το τραγούδι των τίτλων αρχής της σειράς *Μαλλιά Κουβάρια: Η Σειρά*. Οι Μάντυ Μουρ, Ζάκαρι Λίβαϊ και Μ.Σ. Γκέινι επιστρέφουν για τους ρόλους τους από την ταινία *Μαλλιά Κουβάρια* ως Ραπουνζέλ, Γουτζίν Φίτζερμπερτ και Αρχηγός της φρουράς αντίστοιχα.

Πλοκή
-----

Έξι μήνες μετά τα γεγονότα του *Μαλλιά Κουβάρια*, η Ραπουνζέλ προετοιμάζεται για να γίνει κι επίσημα η Πριγκίπισσα της Κορόνα. Ωστόσο, τη μέρα της στέψης της, η Ραπουνζέλ και ο Γιουτζίν βρίσκονται έξω καβαλώντας τον Μάξιμο και τον Φιντέλιο, παραβγαίνοντας ποιος θα φτάσει πρώτος στο τείχος, με τους φρουρούς να τους καταδιώκουν. Η Ραπουνζέλ φτάνει πρώτη και σκαρφαλώνει για να δει τη μαγευτική θέα της χώρας πέρα από το Βασίλειο. Μετά από λίγο, οι φρουροί φτάνουν εκεί και τους συνοδεύουν πίσω στο κάστρο.

Στο κάστρο, η Κασσάνδρα, στην οποία έχει ανατεθεί να φροντίζει και να βοηθήσει τη Ραπουνζέλ να προσαρμοστεί στη ζωή της πριγκίπισσας, την περιμένει. Ενώ η Ραπουνζέλ είναι ευτυχισμένη που βρήκε και πάλι τους γονείς της, δυσκολεύεται να προσαρμοστεί στη νέα αυτή ζωή. Κάνει ό,τι καλύτερο μπορεί αλλά νιώθει πως οι ευθύνες όλου αυτού τη βαραίνουν, το οποίο γίνεται χειρότερο με τον φόβο του πατέρα της μην τη χάσει ξανά και την άρνησή του να την αφήσει να εξερευνήσει τον κόσμο. Την παραμονή της στέψης, ο Γουτζίν βρίσκει το θάρρος να της κάνει πρόταση γάμου, αλλά η Ραπουνζέλ σοκάρεται και παρά το ότι είναι ευχαριστημένη και τον αγαπάει, δε νιώθει έτοιμη να τον παντρευτεί και απορρίπτει την πρότασή του. Επιστρέφοντας στο δωμάτιό της, η Κασσάνδρα πιστεύει πως η Ραπουνζέλ χρειάζεται λίγο χρόνο μακριά από όλα και της προτείνει να την πάει πέρα από το τείχος του Βασιλείου κρυφά από τον Βασιλιά.

Η Ραπουνζέλ και η Κασσάνδρα βγαίνουν κρυφά από το κάστρο και ρισκάρουν μπαίνοντας μέσα στο δάσος. Η Κασσάνδρα την πηγαίνει στην τοποθεσία όπου βρισκόταν το θεραπευτικό λουλούδι, εκείνο που έσωσε τη μητέρα της πριν χρόνια. Στη θέση του έχουν πια φυτρώσει κάποια μυστηριώδη βράχια, τα οποία μοιάζουν με αγκάθια, και δεν σπάνε με τίποτα. Καθώς η Ραπουνζέλ εξερευνά την περιοχή, τη στιγμή που ακουμπά το δάχτυλό της πάνω σε έναν βράχο, τη κτυπάει μαγεία. Τα μαλλιά της αρχίζουν να λάμπουν, ενώ περισσότερα από αυτά τα μυστηριώδη βράχια βλαστούν ξαφνικά. Η Ραπουνζέλ και η Κασσάνδρα το βάζουν στο πόδια για να γλιτώσουν, καθώς τους ακολουθεί ένα μονοπάτι από συνεχώς νεοεμφανιζόμενα βράχια. Όταν βγαίνουν από το δάσος, τα μακριά ξανθά μαλλιά της Ραπουνζέλ έχουν επιστρέψει, χωρίς καμία από τις δυο τους να ξέρει το γιατί. Καθώς η μέρα της στέψης της ξημερώνει, τα κορίτσια τρυπώνουν μέσα στο κάστρο και προσπαθούν να κόψουν τα μαλλιά, αλλά ανακαλύπτουν πως δεν κόβονται με τίποτα, όπως και τα βράχια-αγκάθια. Ο Γουτζίν μπαίνει στο δωμάτιο και βλέπει τα μαλλιά, αλλά ξέρει όπως και τα κορίτσια πως δεν πρέπει να μάθουν για αυτό οι γονείς της Ραπουνζέλ. Για να τα κρύψει, η Ραπουνζέλ φοράει μια τεράστια περούκα κι ενώ παίρνει πρωινό με τους γονείς της, υπό τις οδηγίες της Λαίδης Κιν, αρκετοί πειρατές διαπράττουν εγκλήματα σε όλο το Βασίλειο ώστε να συλληφθούν και να οδηγηθούν στα μπουντρούμια του κάστρου.

Η τελετή της στέψης ξεκινάει και κατά τη διάρκειά της, η βασιλική οικογένεια έρχεται αντιμέτωπη με τη Λαίδη Κιν, η οποία είχε μεταμφιεστεί σε Δούκισσα και απελευθέρωσε τους φυλακισμένους από τα μπουντρούμια. Η Λαίδη Κιν αποζητά εκδίκηση από τον Βασιλιά επειδή είχε φυλακίσει τον πατέρα της πριν χρόνια, μετά την απαγωγή της Ραπουνζέλ, παρά το ότι ήταν ένας ασήμαντος κλέφτης. Καθώς ο Βασιλιάς και οι υπόλοιποι καλεσμένοι είναι κλειδωμένοι σε ένα κλουβί, η Ραπουνζέλ αποκαλύπτει τα χρυσά μαλλιά της, τα οποία χρησιμοποιεί ως όπλο για να νικήσει τους κακοποιούς με τη βοήθεια του Γιουτζίν και της Κασσάνδρας. Παρά το ότι έχει αποδείξει την αξία της, ο πατέρας της νιώθει πιο ανασφαλής από ποτέ σχετικά με την ασφάλεια της κόρης του και, έχοντας μάθει και την αλήθεια για το πού βρισκόταν το προηγούμενη βράδυ, της απαγορεύει να ξαναβγεί από το κάστρο χωρίς την έγκρισή του.

Πληγωμένη από την απόφαση του πατέρα της, η Ραπουνζέλ νιώθει για ακόμα μια φορά παγιδευμένη όπως τότε στον πύργο, αλλά ο Γουτζίν την παρηγορεί και της ανεβάζει λίγο τη διάθεση. Απολογείται που την έφερε σε δύσκολη θέση με την πρόταση που της έκανε κι εκείνη με τη σειρά της απολογείται για την αντίδρασή της. Ο Γουτζίν της υπόσχεται πως παρόλο που δεν καταλαβαίνει την απόφασή της να αρνηθεί την πρότασή του, θα το δεχτεί και θα προχωρήσει αργά στη σχέση τους. Αφού φεύγει, η Ραπουνζέλ διαβάζει ένα μήνυμα στο ημερολόγιο που της έδωσε η μητέρα της και βρίσκει έμπνευση σε αυτό να ζήσει τη ζωή της στο μέγιστο παρά τα εμπόδια που θα συναντήσει.

Λίγο αργότερα, ένα μυστηριώδες άτομο εμφανίζεται στο σημείο όπου βρισκόταν το μαγικό λουλούδι, ενώ περισσότερα βράχια καλύπτουν τώρα την περιοχή.

Ηθοποιοί
--------


|  |  |
| --- | --- |
| 
* Μάντυ Μουρ ως Ραπουνζέλ
* Ζάκαρι Λίβαϊ ως Γιουτζίν «Φλιν Ράινερ» Φίτζερμπερτ
* Ίντεν Εσπινόζα ως Κασσάνδρα
* Τζούλι Μπόουεν ως Βασίλισσα Αριάνα
* Κλάνσι Μπράουν ως Βασιλιά Φρέντερικ
* Τζέφρι Ταμπόρ ως κακοποιός με μεγάλη μύτη
* Σον Χέις ως Φρουρός Πητ
* Πωλ Τόμκινς ως κοντός κακοποιός

 | 
* Ντίντριχ Μπάτερ ως Φρουρός Σταν
* Μ.Σ. Γκέινι ως Αρχηγός της φρουράς
* Λώρα Μπενάντι ως Λαίδη Κιν
* Στίβεν Μπλουμ ως Ατίλα Μπάκετχεντ
* Τζες Χαρνέλ ως Πόκετ
* Κέβιν Μάικλ Ρίτσαρντσον ως Ότερ
* Άλαν Ντέιλ ως Εφημέριος
* Γιδεών Έμερι ως Γουίσελ

 |

Ζώα χαρακτήρες οι οποίοι δε μιλούν περιλαμβάνουν τον κατοικίδιο χαμαιλέοντα της Ραπουνζέλ, Πασκάλ, και τον Μάξιμο, το άλογο του Αρχηγού της Φρουράς.

Ανάπτυξη
--------

Στις 3 Ιουνίου 2015, το Disney Channel ανακοίνωσε την ανάπτυξη μιας τηλεοπτικής σειράς για το *Μαλλιά Κουβάρια*. Κατά τη διάρκεια της πρεμιέρας της ταινίας *The Swap*, προβλήθηκε ένα τρέιλερ της σειράς αποκαλύπτοντας πως η σειρά θα λάμβανε χώρα ανάμεσα στα γεγονότα των ταινιών *Μαλλιά Κουβάρια* και *Μαλλιά Κουβάρια: Κι εμείς καλύτερα*, και πως μια τηλεοπτική ταινία με τον τίτλο *Μαλλιά Κουβάρια: Πριν το ζήσαν κι αυτοί καλά* θα προβαλλόταν πριν τη σειρά, εξυπηρετώντας ως το πιλοτικό της επεισόδιο. Το τρέιλερ έδειχνε πως η Ραπουνζέλ αποκτούσε ξανά μυστηριωδώς τα μακριά της μαλλιά. Σύστησε επίσης έναν νέο χαρακτήρα, την Κασσάνδρα.

Υποδοχή
-------

Την ταινία παρακολούθησαν 2.9 εκατομμύρια τηλεθεατές τη νύχτα της πρεμιέρας της.

Η κριτικός Έιμι Ράτκλιφ από το *IGN* επαίνεσε την αίσθηση γοητείας της ταινίας, το κέφι, την ευχαρίστηση και την ψυχαγωγία, βαθμολογώντας την τελικά με 8.3/10. Ο Λουκ Μπονάνο από το *DVDDizzy* θεώρησε τη «μικρή αλλά μετατρεπτική» ταινία ένα άξιο προϊόν, αν ο θεατής περιμένει μια τηλεοπτική σειρά που να δένεται μαζί της παρά μια ολοκληρωμένη συνέχεια του *Μαλλιά Κουβάρια*. Η Έμιλι Άσμπαϊ από το *CommonSenseMedia* βαθμολόγησε την ταινία με 4/5. Στο *LRM* άρεσε η ταινία αλλά σχολίασε πως στόχευε μικρότερο ηλικιακά κοινό.

Παραπομπές
----------

1. ↑  «Trailer – Tangled: Before Ever After». Disney Channel on YouTube. 15 Ιανουαρίου 2017. Ανακτήθηκε στις 26 Ιανουαρίου 2019.
2. ↑  Mooney, Melody (1 Φεβρουαρίου 2017). «Disney's 'Tangled' Premiere Date Sneak Peek». *geekmom*. Ανακτήθηκε στις 26 Ιανουαρίου 2019.
3. ↑  Calvario, Liz (15 Φεβρουαρίου 2017). «'Tangled: The Series' Gets Early Season 2 Renewal at Disney Channel». *Deadline Hollywood*. Ανακτήθηκε στις 26 Ιανουαρίου 2019.
4. ↑  Evry, Max (8 Μαρτίου 2016). «Tangled: Before Ever After Adds Ashley Judd, Jeffrey Tambor & More». *ComingSoon.net*. Ανακτήθηκε στις 26 Ιανουαρίου 2019.
5. ↑  Wagmeister, Elizabeth (3 Ιουνίου 2015). «*Tangled* Animated TV Series Based on Film Coming to Disney Channel». *Variety*. Ανακτήθηκε στις 26 Ιανουαρίου 2019.
6. ↑  «Disney Gives Early 2nd Season Order for 'Tangled: The Series'». *Animation Magazine*. 15 Φεβρουαρίου 2017. Ανακτήθηκε στις 26 Ιανουαρίου 2019.
7. ↑  Metcalf, Mitch (13 Μαρτίου 2017). «UPDATED: Showbuzzdaily's Top 150 Friday Cable Originals & Network Finals: 3.10.2017». Show Buzz Daily. Αρχειοθετήθηκε από το πρωτότυπο στις 8 Δεκεμβρίου 2017. Ανακτήθηκε στις 26 Ιανουαρίου 2019.
8. ↑  Ratcliffe, Amy (9 Μαρτίου 2017). «Tangled: Before Ever After Review». *IGN*. Ανακτήθηκε στις 26 Ιανουαρίου 2019.
9. ↑  Bonanno, Luke (15 Απριλίου 2017). «Tangled: Before Ever After DVD Review». *www.dvdizzy.com*. Ανακτήθηκε στις 26 Ιανουαρίου 2019.
10. ↑  Ashby, Emily. «Tangled: Before Ever After – Movie Review».. Ανακτήθηκε στις 26 Ιανουαρίου 2019.
11. ↑  «Tangled: Before Ever After Review – A Charming, Though Aged-Down Continuation Of Rapunzel’s Adventures». *LRM Online*. 28 Μαΐου 2017.. Ανακτήθηκε στις 26 Ιανουαρίου 2019.

Εξωτερικοί σύνδεσμοι
--------------------

* *Μαλλιά Κουβάρια: Πριν το ζήσαν κι αυτοί καλά*   στην IMDb